CELEX: 32022R0025
Language: lt
Date: 2021-09-22 00:00:00
Title: Komisijos deleguotasis reglamentas (ES) 2022/25 2021 m. rugsėjo 22 d. kuriuo Europos Parlamento ir Tarybos reglamentas (ES) 2019/2033 papildomas techniniais reguliavimo standartais, kuriais nustatomi to reglamento 15 straipsnyje nurodytų K veiksnių apskaičiavimo metodai (Tekstas svarbus EEE)

2022 1 11   
               
               
                  LT
               
               
                  Europos Sąjungos oficialusis leidinys
               
               
                  L 6/1
               
            
         KOMISIJOS DELEGUOTASIS REGLAMENTAS (ES) 2022/25
         2021 m. rugsėjo 22 d.
         kuriuo Europos Parlamento ir Tarybos reglamentas (ES) 2019/2033 papildomas techniniais reguliavimo standartais, kuriais nustatomi to reglamento 15 straipsnyje nurodytų K veiksnių apskaičiavimo metodai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. lapkričio 27 d. Europos Parlamento ir Tarybos reglamentą (ES) 2019/2033 dėl riziką ribojančių reikalavimų investicinėms įmonėms, kuriuo iš dalies keičiami reglamentai (ES) Nr. 1093/2010, (ES) Nr. 575/2013, (ES) Nr. 600/2014 ir (ES) Nr. 806/2014 (1), ypač į jo 15 straipsnio 5 dalies trečią pastraipą,
         kadangi:
         
                     (1)
                  
                  
                     kai kurių K veiksnių, apibrėžtų Reglamento (ES) 2019/2033 4 straipsnio 1 dalies 26 punkte, tikslinti nereikia, nes jų apskaičiavimo metodai išsamiai išdėstyti tame reglamente. Tai pasakytina apie grynosios pozicijos rizikos K veiksnį (K-NPR), nustatytą pagal Europos Parlamento ir Tarybos reglamentą (ES) Nr. 575/2013 (2), taip pat koncentracijos rizikos K veiksnį (K-CON) ir prekybos sandorio šalies įsipareigojimų neįvykdymo rizikos K veiksnį (K-TCD), kuriems taikomi supaprastinti atitinkami to reglamento reikalavimai. Tačiau kitais, kaip antai valdomo turto (AUM), laikomų klientų pinigų (CMH), tvarkomų klientų pavedimų (COH), saugomo ir administruojamo turto (ASA) ir dienos prekybos srauto (DTF), atvejais būtų naudinga tų veiksnių apskaičiavimo metodus paaiškinti išsamiau;
                  
               
                     (2)
                  
                  
                     siekiant, kad būtų tinkamai atspindėta rizika, visa investicinės įmonės vykdoma veikla turėtų būti įtraukta į K veiksnius. Atsižvelgiant į tai, kad priklausomas agentas yra fizinis ar juridinis asmuo, kuris veikia tik tam tikros investicinės įmonės vardu ir už kurio veiklą visiškai ir besąlygiškai atsako ta investicinė įmonė, reikia užtikrinti, kad bet kokia priklausomo agento veikla būtų įtraukta į investicinės įmonės AUM, ASA, CMH ir COH K veiksnius;
                  
               
                     (3)
                  
                  
                     Europos Parlamento ir Tarybos direktyvos 2014/65/ES (3) I priedo A skirsnio 5 punkte nurodytų „konsultacijų dėl investicijų“ investicinė paslauga skiriasi nuo tos direktyvos I priedo B skirsnio 3 punkte nurodytos papildomos paslaugos – „patarimas įmonėms dėl kapitalo struktūros, pramonės strategijos bei susijusių dalykų, patarimai bei paslaugos, susijusios su įmonių susijungimais ir pirkimais“. Šiomis aplinkybėmis, taip pat remiantis Reglamento (ES) 2019/2033 4 straipsnio 1 dalies 21 punkte pateikta termino „nuolatinio pobūdžio konsultacijos dėl investicijų“ apibrėžtimi, į kurią minėta papildoma paslauga neįtraukta, būtina nurodyti, kad apskaičiuojant K-AUM neturėtų būti įtraukiamas joks valdomas turtas, susijęs su ta papildoma paslauga;
                  
               
                     (4)
                  
                  
                     siekiant užtikrinti nuoseklų AUM ir ASA nustatymą apskaičiuojant K-AUM ir K-ASA, finansinės priemonės turėtų būti vertinamos tikrąja verte pagal taikomus apskaitos standartus, kad galėtų būti atspindėta atitinkamų finansinių priemonių rinkos vertė (kai yra);
                  
               
                     (5)
                  
                  
                     kadangi Reglamento (ES) 2019/2033 15 straipsnio 1 lentelėje kalibruojant CMH koeficientą jau atsižvelgta į klientams kylančią riziką, susijusią su grynųjų pinigų valdymu, sumos, įtraukiamos nustatant CMH, neturėtų būti įtraukiamos nustatant AUM. Be to, siekiant išvengti dvigubo skaičiavimo apskaičiuojant kapitalo reikalavimus, sumos, į kurias jau atsižvelgta nustatant CMH, neturėtų būti įtraukiamos nustatant ASA;
                  
               
                     (6)
                  
                  
                     Reglamento (ES) 2019/2033 4 straipsnio 1 dalies 28 punkte pateiktoje laikomų klientų pinigų (CMH) apibrėžtyje ir to reglamento 24 konstatuojamojoje dalyje paaiškinta, į kurias sumas reikia atsižvelgti nustatant CMH. Todėl pakanka patikslinti likusius CMH nustatymo metodo taikymo aspektus, kad būtų užtikrintas CMH duomenų patikimumas, visų pirma, per daug nesikliaujant išorės pranešimais ir sutelkiant dėmesį į investicinės įmonės vidaus apskaitos įrašus ir duomenis, naudojamus vidaus suderinimui;
                  
               
                     (7)
                  
                  
                     sumų, kurios turi būti įtrauktos į COH kaip pavedimų priėmimas ir perdavimas ir pavedimų vykdymas, apskaičiavimo metodai turėtų apimti konkrečias taisykles, taikomas tuo atveju, kai rinkos kainas nėra lengva sužinoti, nes pavedimuose jos nenurodytos. Būtina atsižvelgti į pavedimų vykdymo atvejo ir pavedimų priėmimo bei perdavimo atvejo skirtumus, nes kiekvienu atveju gali skirtis kainos ir laikas, kuriuo turėtų būti užfiksuoti pavedimai COH nustatymo tikslu. Be to, konkrečiai pavedimų priėmimo ir perdavimo atveju perduoti pavedimai yra šioms reikmėms tinkamesnis duomenų šaltinis negu priimti pavedimai, nes pastarieji gali būti neperduoti;
                  
               
                     (8)
                  
                  
                     kadangi Direktyvos 2014/65/ES I priedo A skirsnio 1 punkte nurodyta investicinė paslauga „pavedimų, susijusių su viena ar daugiau finansinių priemonių, priėmimas ir perdavimas“ skiriasi nuo 8 ir 9 punktuose nurodytos investicinės veiklos, apimančios daugiašalės ar organizuotos prekybos sistemų (DPS, OPS) veikimą, reikia paaiškinti, kad investicinės įmonės valdomose DPS ir OPS susieti pirkimo ir pardavimo interesai neturi būti įtraukiami į K-COH grynųjų pinigų sandorių ar K-COH išvestinių finansinių priemonių apskaičiavimą;
                  
               
                     (9)
                  
                  
                     kadangi investicinėms įmonėms keliami kapitalo reikalavimai pagal Reglamentą (ES) 2019/2033 yra grindžiami K veiksniais, apimančiais visas į Direktyvos 2014/65/ES I priedą įtrauktas paslaugas ir veiklą, būtina nustatyti taisykles, pagal kurias tie metodai būtų pritaikomi tais atvejais, kai to nepadarius galėtų atsirasti dvigubas skaičiavimas. Tai, visų pirma, pasakytina apie tam tikras papildomas paslaugas, kurios gali būti teikiamos tik kartu su tos direktyvos I priedo A skirsnyje išvardytomis paslaugomis ir veikla. Todėl su Direktyvos 2014/65/ES I priedo B skirsnio 3 punkte nurodyta papildoma paslauga (patarimas įmonėms dėl kapitalo struktūros, pramonės strategijos bei susijusių dalykų, patarimai bei paslaugos, susijusios su įmonių susijungimais ir pirkimais) susiję pavedimai, kurie yra susiję su konsultavimu dėl investuotojų tarpusavio sandorių, neturėtų būti įtraukiami nustatant AUM ar COH įmonių finansų ar privataus kapitalo sandorių atveju, nes tie K veiksniai juos jau apima;
                  
               
                     (10)
                  
                  
                     Reglamento (ES) 2019/2033 15 straipsnio 1 lentelėje pateikti du skirtingi koeficientai, taikytini nustatant COH: vienas iš jų skirtas grynųjų pinigų sandoriams, kitas – išvestinėms finansinėms priemonėms. Reikėtų išsamiau paaiškinti, kaip paskirstyti sandorius tarp dviejų priemonių klasių ir koks vertinimo metodas taikytinas kiekvienu atveju. Visų pirma, apskaičiuojant K veiksnius išvestinės finansinės priemonės turėtų būti įtraukiamos pagal jų sąlyginę vertę, o grynųjų pinigų sandoriai – rinkos vertę, nes K veiksnių koeficientai kalibruojami remiantis tuo pagrindu;
                  
               
                     (11)
                  
                  
                     būtina nustatyti išvestinės finansinės priemonės sąlyginės sumos apskaičiavimą, nes Reglamente (ES) 2019/2033 nėra jos apskaičiavimo taisyklių. Kadangi Reglamento (ES) 2019/2033 29 straipsnio 3 dalyje nustatytos taisyklės, pagal kurias turi būti apskaičiuojama išvestinių finansinių priemonių sąlyginė suma TCD apskaičiavimo tikslais, ir siekiant užtikrinti TCD ir DTF nustatymo nuoseklumą, tos išvestinių finansinių priemonių sąlyginės sumos apskaičiavimo taisyklės turėtų būti taikomos ir nustatant DTF;
                  
               
                     (12)
                  
                  
                     šis reglamentas grindžiamas Europos bankininkystės institucijos (EBI) Komisijai pateiktais techninių reguliavimo standartų projektais;
                  
               
                     (13)
                  
                  
                     EBI dėl šio techninių reguliavimo standartų projekto, kuriuo pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą, taip pat paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 37 straipsnį, pateikti savo rekomendacijas (4). EBI prieš pateikdama techninių standartų projektus, kuriais pagrįstas šis reglamentas, taip pat konsultavosi su Europos vertybinių popierių ir rinkų institucija,
                  
               PRIĖMĖ ŠĮ REGLAMENTĄ:
         1 SKIRSNIS
         
            RIZIKOS KLIENTAMS K VEIKSNIŲ APSKAIČIAVIMO METODAI
         
         
            1 straipsnis
            Rizikos klientams K veiksnių apskaičiavimo metodai investicinių paslaugų ir veiklos vykdymo naudojant priklausomus agentus atveju
            Apskaičiuodama savo rizikos klientams (RTC) K veiksnius pagal Reglamento (ES) 2019/2033 16 straipsnį, investicinė įmonė į kiekvieną iš to reglamento 17, 18, 19 ir 20 straipsniuose atitinkamai nurodytų AUM, CMH, ASA ir COH verčių įtraukia visas sumas, susijusias su tos investicinės įmonės investicinėmis paslaugomis ir veikla, vykdomomis bet kokių registruotų jos vardu veikiančių priklausomų agentų.
         
         
            2 straipsnis
            AUM nustatymo metodai savo nuožiūra neleidžiančių veikti nuolatinio pobūdžio konsultavimo susitarimų atveju
            
               1.   Apskaičiuodama savo RTC K veiksnius pagal Reglamento (ES) 2019/2033 16 straipsnį, investicinė įmonė į savo AUM vertę, nurodytą to reglamento 17 straipsnyje, neįskaičiuoja jokių su Direktyvos 2014/65/ES I priedo B skirsnio 3 punkte nurodytomis papildomomis paslaugomis susijusių turto sumų.
            
            
               2.   Kai investicinė įmonė su kitu finansų sektoriaus subjektu, savo nuožiūra valdančiu portfelį, sudaro savo nuožiūra neleidžiantį veikti nuolatinio pobūdžio konsultavimo susitarimą, ji į savo AUM vertę, nurodytą Reglamento (ES) 2019/2033 17 straipsnyje, įtraukia visas su tuo savo nuožiūra neleidžiančiu veikti konsultavimo susitarimu susijusias turto sumas.
            
         
         
            3 straipsnis
            AUM nustatymo metodai portfelio valdymo savo nuožiūra atveju
            Reglamento (ES) 2019/2033 17 straipsnio tikslais bendra mėnesio AUM vertė nustatoma laikantis visų šių nuostatų:
            
                        a)
                     
                     
                        į skaičiavimą įtraukiama finansinių priemonių vertė, apskaičiuota tikrąja verte pagal taikomus apskaitos standartus;
                     
                  
                        b)
                     
                     
                        finansinės priemonės, kurių tikroji vertė neigiama, įskaitomos į absoliučiąją vertę;
                     
                  
                        c)
                     
                     
                        į skaičiavimą įtraukiami grynieji pinigai, išskyrus bet kokias laikomų klientų pinigų (CMH) sumas pagal šio reglamento 4 straipsnį.
                     
                  
         
            4 straipsnis
            CMH nustatymo metodai
            Reglamento (ES) 2019/2033 18 straipsnio tikslais CMH vertė nustatoma pagal:
            
                        a)
                     
                     
                        investicinės įmonės vidaus suderinimo tikslais naudojamus balansus;
                     
                  
                        b)
                     
                     
                        investicinės įmonės apskaitos įrašuose nurodytas vertes.
                     
                  
         
            5 straipsnis
            ASA nustatymo metodai
            Reglamento (ES) 2019/2033 19 straipsnio tikslais nustatoma bendra dienos ASA vertė apima visų saugomų ir administruojamų kliento finansinių priemonių vertę, apskaičiuotą tikrąja verte pagal taikomus apskaitos standartus. Ji neapima laikomų klientų pinigų (CMH), nurodytų šio reglamento 4 straipsnyje.
         
         
            6 straipsnis
            COH pavedimų vykdymo nustatymo metodai
            
               1.   Apskaičiuodama K-COH pagal Reglamento (ES) 2019/2033 20 straipsnį investicinė įmonė į COH skaičiavimą įtraukia tokio kliento pavedimą tuo momentu, kai gauna patvirtinimą, kad pavedimas yra įvykdytas ir kaina yra žinoma.
            
            
               2.   Kai investicinė įmonė kliento vardu vykdo pavedimą, gautą iš kitos investicinės įmonės, vykdančiajai investicinei įmonei apskaičiuojant COH tas pavedimas įskaitomas į bendrą jos pavedimų sumą, skaičiuojamą klientų pavedimų vykdymo tikslu, tačiau neįskaitomas į bendrą jos pavedimų sumą, skaičiuojamą pavedimų priėmimo ir perdavimo tikslais.
            
         
         
            7 straipsnis
            COH pavedimų priėmimo ir perdavimo nustatymo metodai
            
               1.   Apskaičiuojant K-COH pagal Reglamento (ES) 2019/2033 20 straipsnį, kai investicinė įmonė priima ir perduoda kliento pavedimą, tas pavedimas įskaitomas tuo momentu, kai investicinė įmonė perduoda pavedimą kitai investicinei įmonei arba pavedimus vykdančiam brokeriui.
            
            
               2.   Nustatant COH investicinė įmonė neįskaito priimamų ir perduodamų pavedimų tuo atveju, kai susieja du ar daugiau investuotojų, kad tarp jų būtų sudarytas sandoris, pavyzdžiui, įmonių finansų ar privataus kapitalo sandorių atveju.
            
            
               3.   Kai nustatant COH investicinė įmonė įskaito priimamus ir perduodamus pavedimus, ji naudoja tuose pavedimuose nurodytą kainą. Kai pavedimuose kaina nenurodyta, įskaitant atvejus, kai tai yra ribiniai pavedimai, investicinė įmonė naudoja atitinkamos finansinės priemonės rinkos kainą perdavimo dieną.
            
            
               4.   Nustatant COH neįtraukiami pirkimo ir pardavimo interesai, kurie yra investicinės įmonės susieti siekiant valdyti daugiašalę ar organizuotos prekybos sistemą, kaip nustatyta Direktyvos 2014/65/ES 4 straipsnio 1 dalies 22 ir 23 punktuose.
            
         
         
            8 straipsnis
            Grynųjų pinigų sandorių nustatymo COH tikslais metodai
            
               1.   Apskaičiuodama COH vertę pagal Reglamento (ES) 2019/2033 20 straipsnį, investicinė įmonė kaip grynųjų pinigų sandorius įtraukia bet kokius sandorius, pagal kuriuos sandorio šalis įsipareigoja prekiauti kuriuo nors iš šių dalykų:
               
                           a)
                        
                        
                           perleidžiamaisiais vertybiniais popieriais;
                        
                     
                           b)
                        
                        
                           pinigų rinkos priemonėmis;
                        
                     
                           c)
                        
                        
                           kolektyvinio investavimo subjektų investiciniais vienetais;
                        
                     
                           d)
                        
                        
                           pasirinkimo sandoriais, kuriais prekiaujama biržoje.
                        
                     
            
               2.   Apskaičiuodama pasirinkimo sandorio, kuriuo prekiaujama biržoje, COH vertę, investicinė įmonė naudoja pasirinkimo sandorių premiją, naudotą vykdant tą pasirinkimo sandorį.
            
         
         
            9 straipsnis
            Išvestinių finansinių priemonių nustatymo COH tikslais metodai
            Apskaičiuojant COH vertę pagal Reglamento (ES) 2019/2033 20 straipsnį dėl išvestinių finansinių priemonių, išvestinių finansinių priemonių sutarties sąlyginė suma nustatoma pagal to reglamento 29 straipsnio 3 dalį.
         
         2 SKIRSNIS
         
            RIZIKOS ĮMONEI K VEIKSNIŲ APSKAIČIAVIMO METODAI
         
         
            10 straipsnis
            Grynųjų pinigų sandorių nustatymo DTF tikslais metodai
            
               1.   Apskaičiuodama DTF vertę pagal Reglamento (ES) 2019/2033 33 straipsnį dėl grynųjų pinigų sandorių, investicinė įmonė kaip grynųjų pinigų sandorį įtraukia bet kokį sandorį, pagal kurį sandorio šalis įsipareigoja prekiauti kuriuo nors iš šių:
               
                           a)
                        
                        
                           perleidžiamaisiais vertybiniais popieriais;
                        
                     
                           b)
                        
                        
                           pinigų rinkos priemonėmis;
                        
                     
                           c)
                        
                        
                           kolektyvinio investavimo subjektų investiciniais vienetais;
                        
                     
                           d)
                        
                        
                           pasirinkimo sandoriais, kuriais prekiaujama biržoje.
                        
                     
            
               2.   Nustatydama pasirinkimo sandorio, kuriuo prekiaujama biržoje, DTF vertę investicinė įmonė naudoja pasirinkimo sandorių premiją, naudotą vykdant tą pasirinkimo sandorį.
            
         
         
            11 straipsnis
            Išvestinių finansinių priemonių nustatymo DTF tikslu metodai
            Nustatant DTF vertę pagal Reglamento (ES) 2019/2033 33 straipsnį dėl išvestinių finansinių priemonių, išvestinių finansinių priemonių sutarties sąlyginė suma nustatoma pagal to reglamento 29 straipsnio 3 dalį.
         
         
            12 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugsėjo 22 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 314, 2019 12 5, p. 1.
         
            (2)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
         
            (3)  2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
         
            (4)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).